ประกันสังคม ตั้ง "ศูนย์" ให้คำปรึกษาแก่ผู้ประกันตนตรวจหาเชื้อโควิด-19 โทรสายด่วน 1506 กด 6
นายทศพล กฤตวงศ์วิมาน เลขาธิการสำนักงานประกันสังคม เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน มีความห่วงใยผู้ประกันตนที่มีปัญหาในการตรวจคัดกรองโควิด-19 จึงได้มอบหมายให้สำนักงานประกันสังคม เพิ่มช่องทางติดต่อเพื่ออำนวยความสะดวกและให้คำปรึกษาแก่ผู้ประกันตน โดยจัดตั้งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ตั้งอยู่ที่สำนักงานประกันสังคม 88/28 หมู่ที่ 4 ถนนติวานนท์ ตำบลตลาดขวัญ อำเภอเมือง จังหวัดนนทบุรี พร้อมเบอร์โทรศัพท์สายด่วน 1506 กด 6 ในกรณีที่ผู้ประกันตนมีปัญหาการตรวจคัดกรองเพื่อหาเชื้อโควิด-19 ที่ไม่สามารถหาสถานที่ตรวจและสถานพยาบาลเข้ารับการรักษาในกรณีติดเชื้อได้ โดยจะให้คำแนะนำหลักเกณฑ์ให้กับผู้ประกันตนในการตรวจหาเชื้อโควิด-19 ซึ่งสามารถลงทะเบียนตรวจโควิด-19 และไปใช้บริการได้ที่ ศูนย์เยาวชนกรุงเทพมหานคร (ไทย-ญี่ปุ่น) เขตดินแดง กรุงเทพมหานคร และวิธีดูแลตนเองหลังการตรวจหาเชื้อโควิด-19 พร้อมทั้งประสานสถานพยาบาล รวมถึงการส่งตัวผู้ประกันตนที่มีความจำเป็นต้องเข้ารับการรักษาพยาบาล โดยเบอร์โทรศัพท์สายด่วน 1506 กด 6 ได้จัดเจ้าหน้าที่คอยให้บริการจำนวนทั้งสิ้น 10 คู่สาย ตั้งแต่เวลา 08.00 น.- 17.00 น. พร้อมให้บริการทุกวันไม่เว้นวันหยุดราชการ